РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/91-19

17. април 2019. године

Б е о г р а д

ЗАПИСНИК

71. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 17. АПРИЛА 2019. ГОДИНЕ

Седница је почела у 17 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић и Милорад Мирчић.

Седници je присуствоваo заменик члана Одбора: Снежана Б. Петровић (заменик Моме Чолаковића).

Седници нису присуствовали чланови Одбора: Душан Бајатовић, Миљан Дамјановић, Саша Радуловић, Горан Ћирић, Милан Лапчевић, Војислав Вујић и Золтан Пек, као ни њихови заменици.

Седници су присуствовали представници предлагача закона: Славица Савичић, државни секретар у Министарству финансија, као и: Дарко Комненић, Ирена Ињац, Огњен Поповић, Срђан Поповић и Предраг Ивановић, стручњаци за одговарајуће области у овом министарству.

На предлог председника, већином гласова **(9 гласова за, један народни посланик није гласао), Одбор је утврдио** следећи

Д н е в н и р е д:

- Усвајање записника са 66. и 69. седнице Одбора;

1. Разматрање Предлога закона о конверзији стамбених кредита индексираних у швајцарским францима (број 482-1496/19 од 16. априла 2019. године), у начелу;
2. Разматрање Предлога закона о допуни закона о буџетском систему (број 400-1495/19 од 16. априла 2019. године), у начелу;
3. Разматрање Предлога закона о потврђивању Споразума између Владе Републике Србије и Владе Чешке Републике о регулисању дуга Републике Србије према Чешкој Републици (број 011-1217/19 од 28. марта 2019. године);
4. Разматрање Предлога закона о потврђивању Споразума између Владе Републике Србије и Rondex Finance, Inc. о регулисању неизмиреног дуга Републике Србије према Rondex Finance, Inc. из периода клириншког начина плаћања (број 011-1400/19 од 29. марта 2019. године);
5. Разматрање Предлога закона о потврђивању Споразума између Владе Републике Србије и Владе Републике Француске о активностима Француске агенције за развој и институције PROPARCO у Србији (број 011-1482/19 од 15. априла 2019. године);
6. Разматрање Предлога закона о давању гаранције Републике Србије у корист Societe Generale Banka Srbija a.d. Beograd, Комерцијалне банке а.д. Београд и Vojvođanske banke a.d. Novi Sad по задужењу Јавног предузећа „Србијагас” Нови Сад, по основу Уговора о кредиту за изградњу гасовода на територији Републике Србије од границе са Републиком Бугарском до границе са Мађарском и другим суседним земљама са Републиком Србијом кроз улагање у капитал акционарског друштва South Stream Serbia AG, Zug, Швајцарска (број 011-1485/19 од 15. априла 2019. године).

Пре преласка на рад по утврђеној тачки дневног реда, већином гласова **(9 гласова за, један народни посланик није гласао), Одбор је без примедби**  усвојио записник са 66. седнице Одбора, која је одржана 28. фебруара 2019. године и записник са 69. седнице одбора, која је одржана 27. марта 2019. године.

Већином гласова **(9 гласова за, један народни посланик није гласао) у**својен је предлог председника Одбора да се, ради ефикаснијег рада Одбора, о тачкама дневног реда **од 1-6 обједини претрес**, у складу са чланом 76. Пословника, а да се потом о свакој тачки дневног реда Одбор посебно изјасни.

Славица Савичић, државни секретар у Министарству финансија, представила је предлоге закона према тачкама утврђеног дневног реда. Нагласила је да се Предлогом закона о конверзији стамбених кредита индексираних у швајцарским францима утврђују нови услови отплате стамбених кредита индексираних у швајцарским францима због проблема који је за део наших грађана настао услед континуинираног јачања курса ове валуте, са циљем да се на једнообразан и социјално прихватљив начин разреши отворено питање ових кредита. Додатни циљ је и растертећење судова и смањење трошкова судских поступака, имајући у виду судску праксу и ставове Европског суда правде, Европског суда за људска права, као и праксу домаћих судова. Као начин решавања проблема, овим предлогом закона прописано је да је банка која има потраживање према кориснику по основу стамбеног кредита индексираног у швајцарским францима, на дан ступања на снагу овог закона, дужна да понуди конверзију преосталог дуга по том кредиту у дуг индексиран у еврима**,** по курсу за конверзију и да тако добијени износ умањи за 38 %. Преостали дуг отплаћује се без затезне камате. Посебно је значајно да трошкови конверзије и умањења дуга падају на терет банке која врши конверзију, али с тим да банка може поднети захтев за накнаду трошкова у вези са конверзијом и у том случају Република Србија надокнађује 15% од износа добијеног конверзијом(11.686.680.000,00 динара). За кориснике ових кредита значајно је и то да се даном ступања на снагу овог закона прекида покренути парнични поступак о валутној клаузули. Поступак принудног извршења одлаже и може да се настави само ако корисник кредита не пристане на конверзију.

У наставку, државни секретар Славица Савичић говорила је о допуни Закона о буџетском систему којом се врши усклађивање члана 27е овог закона са чланом 52. Закона о предшколском васпитању и образовању којим је прописано да основица за обрачун плата запослених у предшколским установама не може бити нижа од основице за обрачун плата у основном образовању и васпитању. Тиме ће плате запослених у предшколском образовању бити повећане за 9% у односу на плате из децембра 2018. године, почевши од плате за мај 2019. године.

Представила је предлоге закона о потврђивању споразума из тач. 3. и 4. дневног реда којима се уређује обавеза Републике Србије према Споразуму о регулисању клириншког дуга Републике Србије према Чешкој Републици из периода клириншког начина плаћања у промету роба и услуга између бивше СФРЈ и бивше ЧСФР, који је дуги низ година стајао као отворено питање у односима две земље, а који је коначно решен закључивањем одговарајућег билатералног споразума у децембру 2018. године, смањењем дуга са 32 милиона америчких долара на 9 милиона америчких долара. Такође и споразума са повериоцем Rondex Finance, Inc, којима је умањена обавеза Републике Србије за 70% и износи око три милиона америчких долара.

Предлогом закона о потврђивању Споразума између Владе Републике Србије и Владе Републике Француске утврђују се активности Француске агенције за развој и институције PROPARCO у Србији, са циљем унапређења сарадње и званичне помоћи Француске земљама у развоју, а према националним приоритетима наше државе.

У оквиру предлога закона из 6. тачке дневног реда предвиђено је давање гаранције Републике Србије наведеним банкама по задужењу ЈП Србијагас за изградњу гасовода на утврђеној траси, у износу од 70 милиона евра.

После излагања државног секретара, у дискусији је учествовао народни посланик и члан Одбора Милорад Мирчић који је критиковао поступак припремања, као и суштинска решења у Предлогу закона о конверзији стамбених кредита индексираних у швајцарским францима. Сматра да је носилац посла у преговорима са грађанима задуженим у швајцарским францима морала да буде искључиво Народна банка Србије јер је таква врста преговора у њеној надлежности, те да није било потребно да Влада Републике Србије комерцијалним банкама надокнађује део износа на име конверзије. Навео је такође да би комерцијалне банке морале да поштују правила нашег јединственог тржишта, на коме је средство плаћања динар. Као пример, навео је Мађарску у којој њени грађани преостали износ дуговања враћају у домаћој валути. Критиковао је и предлоге закона о враћању клириншког дуга из ранијег периода Чешкој Републици и Рондексу јер сматра да тај дуг није јасно разграничен између Србије и бивших република у саставу СФРЈ и СРЈ, посебно када се има у виду да су неке пређашње власти( Г17+) говориле да дугови из лондонског и париског клуба више не постоје. Упозорио је и на опасност везану за приватизацију јавних предузећа за коју ће се, како сматра, залагати Француска преко своје развојне агенције. Такође, упозорио је и на то да је давање гаранције Војвођанској банци на задужење Србијагаса заправо давање гаранције ОТП банци.

После обједињене расправе о предлозима закона, приступило се изјашњавању о предлозима закона појединачно.

**Прва тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о конверзији стамбених кредита индексираних у швајцарским францима, у начелу.

За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допуни Закона о буџетском систему, у начелу.

За известиоца Одбора на седници Народне скупштине одређена је др Александра Томић, председник Одбора.

**Трећа тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Чешке Републике о регулисању дуга Републике Србије према Чешкој Републици.

За известиоца Одбора на седници Народне скупштине одређена је др Александра Томић, председник Одбора.

**Четврта тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Rondex Finance, Inc. о регулисању неизмиреног дуга Републике Србије према Rondex Finance, Inc , из периода клириншког начина плаћања.

За известиоца Одбора на седници Народне скупштине одређена је др Александра Томић, председник Одбора.

**Пета тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Француске о активностима Француске агенције за развој и институције PROPARCO у Србији.

За известиоца Одбора на седници Народне скупштине одређена је др Александра Томић, председник Одбора.

**Шеста тачка дневног реда**

На основу члана 156. став 3. Пословника Народне Скупштине, Одбор је већином гласова **(9 гласова за, један глас против) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Societe Generale Banka Srbija a.d. Beograd, Комерцијалне банке а.д. Београд и Vojvođanske banke a.d. Novi Sad по задужењу Јавног предузећа „Србијагас” Нови Сад, по основу Уговора о кредиту за изградњу гасовода на територији Републике Србије од границе са Републиком Бугарском до границе са Мађарском и другим суседним земљама са Ренубликом Србијом кроз улагање у капитал акционарског друштва South Stream Serbia AG, Zug, Швајцарска.

За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 17,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић